EELNÕU

14.03.2025

**Põhikooli- ja gümnaasiumiseaduse muutmise ja sellega seonduvalt teiste seaduste muutmise seadus (direktorite atesteerimine ja õpetajate karjäärimudel)**

**§ 1. Põhikooli- ja gümnaasiumiseaduse muutmine**

Põhikooli- ja gümnaasiumiseaduses tehakse järgmised muudatused:

**1)** paragrahvi 71 lõiget 6 muudetakse ja sõnastatakse järgmiselt:

„(6) Direktori vaba ametikoha täitmiseks korraldatava konkursi läbiviimise korra kehtestab valdkonna eest vastutav minister määrusega.“;

**2)** paragrahvi 71 täiendatakse lõigetega 8–12 järgmises sõnastuses:

„(8) Direktori professionaalse arengu toetamiseks viiakse temaga vähemalt üks kord aastas läbi arenguvestlus, mille põhjal lepitakse kokku direktori ja kooli arengu eesmärgid. Munitsipaalkooli direktori arenguvestluse viib läbi vallavanem või linnapea või tema volitatud isik, riigikooli direktori arenguvestluse viib läbi valdkonna eest vastutav minister või tema volitatud isik. Arenguvestluse läbiviimise korra kehtestab kooli pidaja.

(9) Direktori töötulemuste ja juhtimisviiside ametikoha nõuetele vastavuse hindamiseks viiakse temaga igal viiendal tööaastal läbi hindamine (edaspidi *atesteerimine*). Direktorit atesteerib atesteerimiskomisjon.

(10) Atesteerimiskomisjoni moodustamise ja direktori atesteerimise korraldamise tingimused ja korra kehtestab valdkonna eest vastutav minister määrusega.

(11) Kui direktor viibib atesteerimiseks ettenähtud viiendal tööaastal vanemapuhkusel, viiakse direktoriga atesteerimine läbi ühe aasta jooksul vanemapuhkuselt naastes.

(12) Tööandja võib direktori töölepingu erakorraliselt üles öelda, järgides töölepingu seaduses sätestatut, kui direktor ei läbi käesoleva paragrahvi lõikes 9 sätestatud atesteerimist.“;

**3)** paragrahvi 74 täiendatakse lõikega 71 järgmises sõnastuses:

„(71) Kõrghariduse tasemel õpetajakoolitust läbiva isikuga võib direktor käesoleva paragrahvi lõikes 7 sätestatud juhul sõlmida tähtajalise töölepingu kuni kolmeks aastaks.“;

**4)** paragrahvi 741 lõiked 3 ja 4 muudetakse ja sõnastatakse järgmiselt:

„(3) Käesoleva paragrahvi lõigetes 1 ja 2 nimetatud juhtimiskompetentse hinnatakse üleriigilise koolijuhtide esindusorganisatsiooni poolt heakskiidetud ning Haridus- ja Teadusministeeriumi veebilehel avaldatud kompetentsimudeli alusel.

(4) Põhikooli ja gümnaasiumi õpetaja kvalifikatsiooninõuded on:

1) magistrikraad või sellele vastav kvalifikatsioon, õpetajakutse ning eesti keele oskus vastavalt keeleseaduses ja selle alusel kehtestatud nõuetele või;

2) doktorikraad või sellele vastav kvalifikatsioon ning eesti keele oskus vastavalt keeleseaduses ja selle alusel kehtestatud nõuetele.“;

**5)** paragrahvi 75 täiendatakse lõigetega 21 ja 22 järgmises sõnastuses:

„(21) Õpetaja kutseoskuste arendamiseks ja ametialase karjääri kujundamiseks omistatakse käesoleva seadusega kehtestatud õpetaja kvalifikatsiooninõuetele vastavale õpetajale karjääriaste.

(22) Karjääriastmete nimetused ja palgakoefitsendid ning nõuded karjääriastme omistamiseks kehtestab valdkonna eest vastutav minister määrusega.“;

**6)** paragrahvi 76 lõike 1 sissejuhatav lauseosa muudetakse ja sõnastatakse järgmiselt:

„(1) Käesoleva seaduse §-ga 741 kehtestatud õpetaja kvalifikatsiooninõuetele vastava õpetaja töötasu alammäära lepivad kollektiivlepingu seaduses sätestatud tingimustel ja korras kokku:“;

**7)** paragrahvi 99 lõike 1 esimesest lausest jäetakse välja tekstiosa „enne 2013. aasta 1. septembrit põhikoolis või gümnaasiumis õpetajana või õppealajuhatajana või kutseõppeasutuses üldharidusainete õpetajana töötavad või töötanud“;

**8)** seadust täiendatakse paragrahvidega 10018 ja 10019 järgmises sõnastuses:

„**§ 10018. Üleminek direktorite atesteerimisele**

Käesoleva seaduse § 71 lõike 9 jõustumise ajal direktori ametikohal töötav isik atesteeritakse:

1) üle kümneaastase staaži korral hiljemalt 2027. aasta 31. detsembriks;

2) viie- kuni kümneaastase staaži korral hiljemalt 2028. aasta 31. detsembriks;

3) kuni viieaastase staaži korral hiljemalt 2029. aasta 31. detsembriks.

**§ 10019. Direktorite atesteerimissüsteemi ja õpetajate karjäärimudeli rakendumise järelhindamine**

Haridus- ja Teadusministeerium analüüsib hiljemalt 2032. aastal direktorite atesteerimissüsteemi ja õpetajate karjäärimudeli rakendamise mõju ja tulemuslikkust ning esitab vajaduse korral ettepanekud nende muutmiseks.“.

**§ 2. Alusharidusseaduse muutmine**

Alusharidusseaduse § 61 punkt 7 tunnistatakse kehtetuks.

**§** **3.** **Erakooliseaduse muutmine**

Erakooliseaduse paragrahvi 20 täiendatakse lõikega 4 järgmises sõnastuses:

„(4) Direktori arengu toetamiseks viiakse temaga vähemalt üks kord aastas läbi arenguvestlus, mille põhjal lepitakse kokku direktori ja kooli arengu eesmärgid. Direktori arenguvestluse viib läbi erakooli pidaja juhatuse liige või tema volitatud isik.“.

**§ 4. Kutseõppeasutuse seaduse muutmine**

Kutseõppeasutuse seaduses tehakse järgmised muudatused:

**1)** paragrahvi 34 lõike 12 teine lause tunnistatakse kehtetuks;

**2)** paragrahvi 38 täiendatakse lõigetega 6–8 järgmises sõnastuses:

„(6) Üldharidusainete õpetaja kutseoskuste arendamisel ja ametialase karjääri kujundamisel lähtutakse põhikooli- ja gümnaasiumiseaduse § 75 lõikes 22 alusel valdkonna eest vastutava ministri määrusega kehtestatud karjääriastmete nimetustest, palgakoefitsientidest ning nõuetest karjääriastme omistamiseks.

(7) Kutseõpetaja kutseoskuste arendamiseks ja ametialase karjääri kujundamiseks omistatakse kvalifikatsiooninõuetele vastavale õpetajale karjääriaste.

(8) Kutseõpetaja karjääriastmete nimetused, palgakoefitsiendid ja nõuded karjääriastme omistamiseks kehtestab valdkonna eest vastutav minister määrusega.“;

**3)** paragrahvi 40 pealkiri muudetakse ja sõnastatakse järgmiselt:

„**§ 40. Õpetaja tööaeg ja töötasu**“;

**4)** paragrahvi 40 täiendatakse lõigetega 3–5 järgmises sõnastuses:

„(3) Käesoleva seaduse §-s 39 sätestatud kvalifikatsiooninõuetele vastava õpetaja töötasu alammäära lepivad kollektiivlepingu seaduses sätestatud tingimustel ja korras kokku:

1) tööandjate esindajad ja

2) töötajate esindajana õpetajate registreeritud ühenduste volitatud esindaja.

(4) Käesoleva paragrahvi lõikes 3 nimetatud kokkuleppe alusel kehtestab Vabariigi Valitsus õpetaja, sealhulgas kutseõpetaja, töötasu alammäära määrusega.

(5) Kui käesoleva paragrahvi lõikes 3 nimetatud kollektiivset kokkulepet ei saavutata, kehtestab õpetaja töötasu alammäära Vabariigi Valitsus määrusega.“;

**5)** paragrahvi 57 täiendatakse lõikega 3 järgmises sõnastuses:

„(3) Enne 2026. aasta 1. septembrit kooli vastu võetud õpilased, kes õpivad enne 2025. aasta 1. jaanuarit hariduse infosüsteemis registreeritud kutsekeskhariduse õppekaval eesti keelt teise keelena, saavad § 34 lõikes 12 nimetatud riigieksamid asendada kutseeksami või erialase lõpueksami sooritamisega eesti keeles.“.

**§ 5. Eesti Vabariigi haridusseaduse muutmine**

Eesti Vabariigi haridusseaduses tehakse järgmised muudatused:

**1)** paragrahvi 101 lõigetes 4 ja 5 asendatakse sõnad „koolieelne lasteasutus“ sõnaga „lasteaed“;

**2)** paragrahvi 366 lõike 25 punktis 5 asendatakse sõna „koolijuhtide“ sõnadega „haridusasutuste juhtide“.

**§ 6. Seaduse jõustumine**

(1) Käesoleva seaduse §-d 1 ja 3 jõustuvad 2026. aasta 1. jaanuaril.

(2) Käesoleva seaduse § 4 punktid 2–4 jõustuvad 2026. aasta 1. juunil.

(3) Käesoleva seaduse §-d 2 ja 5 jõustuvad 2025. aasta 1. septembril.

Lauri Hussar

Riigikogu esimees

Tallinn, „.....“....................2025. a

Algatab Vabariigi Valitsus „.....“.......................2025. a

allkirjastatud digitaalselt